Smrtonoše

U knjigama o Harry Potteru, **smrtonoša** je pristaša Lorda Voldemorta. Smrtonoše pripadaju najužem krugu Voldemortove vojske u ratu protiv britanskog Ministarstva magije i njegovi su najvjerniji sljedbenici.

Njihovi zadaci uključuju borbu protiv Ministarstva magije i Reda feniksa i smanjenje otpora onih koji se suprotstavljaju Voldemortu prijetnjama, ucjenama i ozljeđivanjem njihovih porodica, naročito djece. Nakon što se pridruže Voldemortu, od smrtonoša se zahtijeva da dokazuju svoju vjernost i poslušnost dok ne umru. Neuspjeh se u tome kažnjava, i to obično mučenjem ili smrću.

Svi su smrtonoše označeni tamnim znamenom na njihovoj lijevoj podlaktici. Tamni znamen, Voldemortov znak (lubanja kojoj iz usne šupljine izviruje zmija), korišten je da bi okupio smrtonoše - kad Voldemort dotakne znamen bilo kojeg smrtonoše, znameni ostalih počeli bi peći, i od smrtonoša se očekivalo da se aparatiraju pred njim. Standardna odjeća smrtonoša crni je plašt s kukuljicom s krinkom i maskom, koja prekriva gornju polovicu lica.

U filmskoj verziji *Harry Pottera i Plamenog pehara* smrtonoše nose crnu odjeću i maske u obliku lubanje te zašiljene šešire, što podsjeća na odjeću koju su nosili članovi Ku Klux Klana.

Nekoliko sinova i kćeri smrtonoša pohađaju Hogwarts - sama škola nikad nije imala neko političko ili ideološko opredjeljenje, iako neki njeni direktori jesu. Prema tvrdnjama J. K. Rowling, iako su Slytherini o kojima najčešće čitamo djeca smrtonoša, oni su samo dio slytherinskog doma, a postoje i učenici koji su povezani sa smrtonošama i u Gryffindorima, Ravenclawima i Hufflepuffima.

## Pad i drugi uspon Lorda Voldemorta 
Kad je Lord Voldemort nestao nakon neuspjelog pokušaja da ubije Harry Pottera, smrtonoše su se masovno razilazili. Ministarstvo je mnogo njih uhvatilo i zatvorilo u Azkaban, ali neki su izbjegli pravdu tvrdeći da su bili začarani čarolijom Imperius ili otkrivajući imena drugih smrtonoša, kao što je to napravio Igor Karkaroff; Harry je prisustvovao Karkaroffovu svjedočenju protiv nekadašnjih smrtonoša u Dumbledoreovu situ sjećanja.

Kad je Voldemort povratio svoju punu snagu na kraju Harryjeve četvrte godine, dozvao je svoje sljedbenike dotičući tamni znamen Petera Pettigrewa. Neki koji su ga izdali bili su previše preplašeni da bi se ponovno vratili, dok su drugi bili mrtvi ili u zatvoru, no ipak su se mnogi vratili u Voldemortovu službu kada on počinje svoj drugi pokušaj da preuzme vlast.

Tadašnji ministar magije Cornelius Fudge i većina Ministarstva odbijali su povjerovati u Voldemortov povratak i činili su sve da bi opovrgli ono što su govorili Harry Potter i Albus Dumbledore, nastojeći ih prikazati ludima, da im ljudi ne bi vjerovali, i u tome su bili uspješni. Istodobno, to je dalo smrtonošama prednost, jer se samo Red feniksa borio protiv njih, i to je morao raditi u velikoj tajnosti kako ih Ministarstvo ne bi otkrilo. Voldemort je za to vrijeme uspio okupiti još sljedbenika, divove i dementore, koje je Fudge odbio maknuti iz Azkabana, i što je kasnije rezultiralo masovnim bijegom smrtonoša koji su se tamo nalazili.

U Voldemortovu pokušaju da sazna cijelo proročanstvo o Harry Potteru i sebi, svi smrtonoše koji su učestvovali u borbi u Odjelu tajni (oko 11 njih) bivaju zarobljeni, osim Bellatrix Lestrange, koja je uspjela pobjeći zajedno s Voldemortom. Ministarstvo i ostatak čarobnjačkog svijeta konačno mora prihvatiti istinu o Voldemortovu povratku, a smrtonoše počinju djelovati otvoreno, ubijajući pritom velik broj bezjaka, a i nekoliko važnih čarobnjaka te na posljetku i samog Albusa Dumbledorea.

## Ideologija 
Smrtonoše se zalažu za ideju da su čistokrvni čarobnjaci bolji od svih ostalih (što je ustvari ideja koja potječe od Salazara Slytherina). Zato potpuno preziru bezjake i čarobnjake koji su potpuno ili djelomično bezjačkog porijekla (što je ironično jer i sam Voldemort nije čistokrvan, nego ima bezjačkog oca, a i malo je vjerovatno da su svi smrtonoše čistokrvni, budući da ne postoji još mnogo čistokrvnih čarobnjačkih porodica - J. K. Rowling čak je rekla da u rijetkim slučajevima i čarobnjak bezjačkog porijekla može postati smrtonoša). Oni žele preuzeti vlast nad cijelim čarobnjačkim svijetom te očistiti svijet od bezjaka, i onih koji nisu čistokrvni čarobnjaci (iako ubijaju sve koji se ne slažu s njihovim uvjerenjima ili im se otvoreno suprotstavljaju pa makar poticali i iz čistokrvne porodice).

## Organizacije koje se bore protiv Voldemorta i njegovih pristaša 
### Aurori 
Aurori su elitna grupa čarobnjaka koji rade za Ministarstvo magije, a bore se protiv crnih čarobnjaka (ili vještica). Oni su zaduženi za pronalaženje i hvatanje ili ubijanje (ako je nužno) zlih čarobnjaka i ostalih mračnih stvorenja, što svakako uključuje smrtonoše i samog Voldemorta.
Kako bi neki čarobnjak postao auror, mora imati najmanje 5 ČAS-ova, kojima ocjena ne smije biti niža od "iznad očekivanja", proći niz testova karaktera i sposobnosti u aurorskom sjedištu te obuku u trajanju od tri godine.

### Red feniksa 
Red feniksa je organizacija koju je osnovao Albus Dumbledore (a on joj je ujedno bio i vođa), a nastoji spriječiti Voldemorta da ostvari svoje planove i pridobije nove sljedbenike. Kako bi im to uspjelo, nastoje ubaciti špijune u Voldemortove redove i dobiti pomoć i iz inostranstva. Sjedište Reda feniksa nalazi se na Grimmauldovu trgu broj 12 u Londonu, u kući porodice Black koja trenutno pripada Harry Potteru.

### Dumbledoreova armija 
Dumbledoreova armija organizacija je koju je, na poticaj Hermione Granger, osnovao Harry Potter na svojoj petoj godini, i ujedno joj je i vođa. Ova je organizacija osnovana za učenike koji žele učiti Odbranu od mračnih sila, budući da im to nije bilo dopušteno na satu, te se istovremeno pripremiti za borbu protiv Voldemorta i njegovih smrtonoša. Organizacija je bila tajna, zbog mogućnosti da je Umbridgeica otkrije, a njeni članovi sastajali su se u Sobi potrebe koja se nalazi na sedmom spratu, preko puta tapiserije na kojoj trolovi mlate Barnabu Blesavog, u Hogwartsu. Neki od članova Dumbledoreove armije učestvovali su u borbi u Odjelu tajni te godinu kasnije, u borbi protiv smrtonoša koji su upali u Hogwarts da bi ubili Albusa Dumbledorea.

## Smrtonoše 
### Poznati smrtonoše 
Smrtonoše kod kojih nisu izričito spomenuti zločini, u većini slučajeva, učestvovali su u bitki u Odjelu tajni ili su poznati kao smrtonoše iz nekih drugih razloga. Trenutno stanje predstavlja čarobnjakov položaj na kraju šeste knjige. Među poznatim smrtonošama su:

* Alekta i Amicus 
** **Poznati zločini**: učestvovali u napadu na Hogwarts 
** **Trenutni status**: na slobodi 

* Avery
** **Trenutni status**: u zatvoru 

* Carrowsi 
** **Trenutni status**: Nepoznat: dvoje smrtonoša koji su vjerovali da je Voldemort zauvijek nestao. Mogli bi biti isti ljudi kao i Alekta i Amicus budući da njihova prezimena nisu nikad bila izričito spomenuta.

* Vincent Crabbe St. 
** **Poznati zločini**: nedefinisane aktivnosti smrtonoša 
** **Trenutni status**: u zatvoru 
** Otac Vincenta Crabbea. Spomenuo ga je Lord Voldemort u prisutnosti smrtonoša tokom njegovog ponovnog rođenja. Harry Potter imenovao ga je kao smrtonošu tokom intervjua za Odgonetač. 

* Gregory Goyle St. 
** **Poznati zločini**: nedefinisane aktivnosti smrtonoša
** **Trenutni status**: na slobodi 
** Otac Gregoryja Goylea. Spomenuo ga je Lord Voldemort u prisutnosti smrtonoša tokom njegovog ponovnog rođenja. Harry Potter imenovao ga je kao smrtonošu tokom intervjua za Odgonetač. 

* Antonin Dolohov
** **Poznati zločini**: Pomogao pri ubistvu Fabiana i Gideona Prewetta, ozbiljno ozlijedio Hermionu Granger u bitki u Odjelu tajni. Igor Karkaroff rekao je na suđenju da ga je vidio da "muči bezbrojne bezjake i... i one koji nisu pristali uz Gospodara tame". 
** **Trenutni status**: u zatvoru
 
* Fenrir Greyback 
** **Poznati zločini**: vukodlak, ugrizao Remusa Lupina, između ostalih, uključujući djecu; serijski ubica i kanibal. Također unakazio Billa Weasleyja s ranama koje se ne mogu izliječiti.
** **Trenutni status**: Nepoznat (imobiliziran u Hogwartsu, možda u zatvoru)

* Jugson 
** **Poznati zločini**: : nedefinisane aktivnosti smrtonoša
** **Trenutni status**: u zatvoru

* Bellatrix "Bella" Black-Lestrange 
** **Poznati zločini**: Sudjelovala u mučenju i trajnom onesposobljavanju Franka i Alice Longbottom s kletvom Cruciatus. Uzrokovala smrt Siriusa Blacka u Odjelu tajni.
** **Trenutni status**: Pobjegla iz Azkabana, na slobodi
 
* Rabastan Lestrange 
** **Poznati zločini**: Sudjelovao u mučenju i trajnom onesposobljavanju Franka i Alice Longbottom s kletvom Cruciatus
** **Trenutni status**: Pobjegao iz Azkabana, ali ponovno u zatvoru
 
* Rodolphus Lestrange 
** **Poznati zločini**: Sudjelovao u mučenju i trajnom onesposobljavanju Franka i Alice Longbottom s kletvom Cruciatus
** **Trenutni status**: Pobjegao iz Azkabana, ali ponovno u zatvoru 

* Walden Macnair 
** **Poznati zločini**: Nepoznat; radio kao krvnik za opasne životinje u Ministarstvu magije, Voldemort mu je obećao "bolje žrtve". 
** **Trenutni status**: u zatvoru 

* Draco Malfoy
** **Poznati zločini**: Vodio napad smrtonoša na Hogwarts s namjerom da ubije Albusa Dumbledorea; začarao Madame Rosmertu Imperiusom, koristio je kako bi ubio Dumbledore ukletom ogrlicom te otrovanom medovinom, umjesto toga, time je gotovo ubio Katie Bell i Rona Weasleyja; pokušao koristiti kletvu Cruciatus na Harry Potteru. (Nije sigurno je li Draco dobrovoljni smrtonoša budući da mu je Voldemort prijetio da će mu ubiti porodicu; Voldemort mu je također dao zadatak da ubije Dumbledorea kako bi pritom poginuo jer se želio osvetiti njegovu ocu, Luciusu Malfoyu) 
** **Trenutni status**: na slobodi

* Lucius Malfoy
** **Poznati zločini**: Dao Voldemortov školski dnevnik Ginny Weasley i vodio operaciju u Odjelu tajni; ucjenjivao članove školskog nadzornog odbora. Bezbrojni slučajevi podmićivanja. Začarao Brodericka Bodea i možda Sturgisa Podmorea kako bi nabavio proročanstvo za Voldemorta. Ostale nedefinisane aktivnosti smrtonoša. 
** **Trenutni status**: u zatvoru

* Narcissa "Cissy" Black-Malfoy 
** **Poznati zločini**: Nikakvi zapravo. Nije poznato je li ona pravi smrtonoša budući da nije išla s Luciusom na sastanak smrtonoša na kraju četvrte knjige, ali je bez sumnje pristaša Voldemortove ideologije. 
** **Trenutni status**: na slobodi

* Mulciber
** **Poznati zločini**: Nijedan određen, ali je Igor Karkaroff rekao da je "njegova specijalnost bio Imperius, kojim je bezbrojne ljude prisilio da čine strašne stvari"
** **Trenutni status**: u zatvoru 

* Nott
** **Poznati zločini**: nedefinisane aktivnosti smrtonoša. 
** **Trenutni status**: u zatvoru

* Peter Pettigrew
** **Poznati zločini**: Namjestio Siriusu Blacku izdaju Lily i Jamesa Pottera i ubistvo 12 nevinih bezjaka i sebe; zapravo je on to učinio jer je on bio čuvar tajne za Lily i Jamesa; ubio Cedrica Diggoryja, odveo Berthu Jorkins u njenu smrt u rukama Lorda Voldemorta; pomogao Voldemortu da vrati svoje tijelo. 
** **Trenutni status**: na slobodi, posljednji je put spomenuto da živi u Prelčevom kraju
 
* Augustus Rookwood
** **Poznati zločini**: Iskoristio svoj posao u Ministarstvu magije da bi špijunirao za Voldemorta. 
** **Trenutni status**: u zatvoru

* Severus Snape
** **Poznati zločini**: Otkrio Voldemortu proročanstvo o dječaku koji će ga poraziti. Bio dvostruki agent mnogo godina. Ubio Albusa Dumbledorea koristeći kletvu Avada Kedavra. Pobjegao s nekoliko smrtonoša nakon Dumbledoreove smrti; nije poznato kojoj strani pripada njegova vjernost.
** **Trenutni status**: na slobodi

* Travers
** **Poznati zločini**: Sudjelovao je u ubistvu McKinnonovih 
** **Trenutni status**: Nepoznat

* Yaxley 
** **Trenutni status**: Nepoznat: jedan od smrtonoša koji je vjerovao da je Voldemort zauvijek nestao.

### Mrtvi smrtonoše 
* Regulus Black (možda tajanstveni R.A.B.) 
** **Zločini**: nedefinisane aktivnosti smrtonoša
** **Uzrok smrti**: Pokušao se povući iz smrtonoša kad je shvatio koliko je daleko Voldemort spreman ići zbog moći; vjerovatno ga je ubio neki drugi smrtonoša na Voldemortovu zapovijed, jer nije "bio dovoljno važan da umre od Voldemortove ruke".

* Barty Crouch ml.
** **Zločini**: Sudjelovao u mučenju i trajnom onesposobljavanju Franka i Alice Longbottom sa kletvom Cruciatus; uručio Harryja Pottera Lordu Voldemortu; upotrijebio Imperius na Divljookom Moodyju i Viktoru Krumu; ubio Bartyja Croucha St.; upotrijebio (kroz Kruma koji je bio pod Imperiusom) kletvu Cruciatus na Cedricu Diggoryju. 
** **Uzrok onesposobljenosti**: Njega je "poljubio" (isisao njegovu dušu) dementor koji je pratio Corneliusa Fudgea kao zaštita na istragu o Crouchu
** **Trenutni status**: Uništena duša, ali tehnički živ – sudbina "gora od smrti"

* Gibbon
** **Zločini**: učestvovao u napadu na Hogwarts. 
** **Uzrok smrti**: Pogođen slučajno Avadom Kedavrom koju je ispalio neki smrtonoša

* Igor Karkaroff
** **Zločini**: nedefinisane aktivnosti smrtonoša (Alastor Moody tvrdio je da je pomagao u mučenju bezjaka) 
** **Uzrok smrti**: Prestao služiti Voldemortu kad je bio poražen i izdao mnogo smrtonoša (npr. Augustus Rookwood). Ubili su ga smrtonoše vjerni Voldemortu.

* Quirinus Quirrell
** **Zločini**: Služio kao domaćin Voldemortu dok je bio bez tijela, pokušao ukrasti kamen mudraca i ubiti Harry Pottera. 
** **Uzrok smrti**: Umro nakon što je bio izložen boli zbog dodira Harry Pottera. 

* Evan Rosier
** **Zločini**: nedefinisane aktivnosti smrtonoša. 
** **Uzrok smrti**: Nije se htio predati aurorima nakon Voldemortova pada, nego je ubijen u borbi (u toj borbi je učestvovao i Divljooki Moody koji je tada izgubio dio svog nosa)

* Wilkes 
** **Zločini**: nedefinisane aktivnosti smrtonoša
** **Uzrok smrti**: Ubili su ga aurori

### Krivo optuženi 
U sljedećem spisku nabrojani su ljudi koji su pogrešno optuženi da su smrtonoše, ili su im pomagali, ali nesvjesno i nenamjerno.

* Ludo Bagman 
** **Navodni zločini**: Davao informacije smrtonošama 
** **Stvaran tok događaja**: Davao informacije Augustusu Rookwoodu ne znajući da je on smrtonoša 
** **Trenutni status**: Oslobođen optužbi, pobjegao jer nije mogao platiti svoj dug goblinima

* Sirius Black 
** **Navodni zločini**: Izdaja Lily i Jamesa Pottera i ubistvo 12 nevinih bezjaka i jednog čarobnjaka, Petera Pettigrewa
** **Stvaran tok događaja**: Te je zločine zapravo počinio Pettigrew i namjestio ih Siriusu, te pritom lažirao vlastitu smrt 
** **Trenutni status**: Nikad nije službeno oslobođen optužbi (iako u *Harry Potteru i Princu miješane krvi*, Cornelius Fudge spominje bezjačkom britanskom premijeru da je nevin). Umro je nakon pada kroz luk s velom u Odjelu tajni.

* Broderick Bode 
** **Navodni zločini**: Pokušao ukrasti proročanstvo iz Dvorane proročanstava u Ministarstvu magije
** **Stvaran tok događaja**: Lucius Malfoy začarao ga je Imperiusom 
** **Trenutni status**: Ubijen đavoljom zamkom koju je poslala nepoznata osoba dok je bio u Svetom Mungu

* Rubeus Hagrid
** **Navodni zločini**: Otvorio Odaju tajni u vrijeme Toma Riddlea, te u vrijeme Harry Pottera
** **Stvaran tok događaja**: Zločine mu je namjestio Tom Riddle, a kasnije njegov dnevnik 
** **Trenutni status**: Pušten iz Azkabana, trenutno radi kao učitelj Brige za magična stvorenja u Hogwartsu

* Viktor Krum
** **Navodni zločini**: Upotrijebio kletvu Cruciatus na Cedricu Diggoryju tokom trećeg zadatka Tromagijskog turnira
** **Stvaran tok događaja**: Barty Crouch ml. stavio ga je pod Imperiusa 
** **Trenutni status**: Nevin, nikad nije ni bio optužen 

* Sturgis Podmore
** **Navodni zločini**: Pokušao ukrasti proročanstvo iz Dvorane proročanstava u Ministarstvu magije
** **Stvaran tok događaja**: Bio je pod Imperiusom, vjerovatno ga je začarao Lucius Malfoy
** **Trenutni status**: vjerovatno oslobođen iz Azkabana 

* Madame Rosmerta
** **Navodni zločini**: Predala ukletu ogrlicu Katie Bell i poslala otrovanu medovinu s namjerom da ubije Dumbledorea, umjesto toga gotovo ubila Katie Bell i Rona Weasleyja 
** **Stvaran tok događaja**: Draco Malfoy držao ju je pod Imperiusom
** **Trenutni status**: vjerovatno nikad nije ni optužena 

* Stan Shunpike
** **Navodni zločini**: Poznavanje planova smrtonoša
** **Stvaran tok događaja**: Većina ljudi koja je ikad razgovarala s njim slaže se da su šanse da je on smrtonoša vrlo slabe (vjerovatno se samo pretvarao kako bi se mogao hvaliti uokolo) 
** **Trenutni status**: u zatvoru. Iako se čini da je Ministarstvo svjesno da je Stan Shunpike nevin, nisu ga oslobodili jer žele postići dojam da nešto poduzimaju protiv Voldemorta

* Ginny Weasley 
** **Navodni zločini**: Otvorila Odaju tajni i skamenila nekoliko učenika bezjačkog porijekla i jednu mačku, zadavila Hagridove pijetlove i napisala par prijetećih poruka na zidu crvenom bojom. 
** **Stvaran tok događaja**: Opsjeo ju je Lord Voldemort preko svojeg dnevnika horkruksa
** **Trenutni status**: oslobođena optužbi, nije nikad ni bila okrivljena

* Winky
** **Navodni zločini**: Prizivanje Tamnog znamena 
** **Stvaran tok događaja**: Barty Crouch ml. prizvao znamen ispod plašta nevidljivosti, koristeći Harryjev čarobni štapić
** **Trenutni status**: oslobođena optužbi, ali otpustio ju je Barty Crouch st. jer je dopustila njegovom sinu da pobjegne. Sada radi u Hogwartsu.

Kategorija:Likovi u djelima o Harryju Potteru